Bokke se kommer oor RG, Eben | Maroela Media
Bokke se kommer oor RG, Eben
Daar is nog 'n geringe kans dat Springbok-slot RG Snyman in die toetsreeks teen die Britse en Ierse Leeus kan speel.
Hy het teruggekeer Ierland toe vir 'n veloorplanting nadat hy verlede maand brandwonde in 'n fratsongeluk opgedoen het.
Die ander kopseer vir die Bokkamp is Eben Etzebeth. Hy het Vrydagaand 'n ribbesering opgedoen en die veld verlaat tydens die Springbokke se oorwinning van 40-9 teen Georgië.
Hulpafrigter Deon Davids sê die mediese span hou Etzebeth se besering dop. Afrigter Jacques Nienaber sal oor 'n dag of twee besluit of hy beskikbaar is om Vrydag in die tweede toets teen Georgië te speel.
Die Bokke het hulle week reeds Sondag met 'n videosessie van die wedstryd teen Georgië afgeskop. Daarna het die span ook geoefen. Davids sê daar is 'n sterk drang in die groep om hulle spelvertoning te verbeter in aanloop tot die reeks teen die Britse en Ierse Leeus.
"Die spelers het na hulle spel gekyk en wat hulle beter kan doen. Ons het 'n goeie gesprek gevoer oor die spelgebiede waar ons kan verbeter. Ons is vol vertroue dat die spelers wat Vrydag gaan speel, dit sal kan doen," het Davids gesê.
Pieter-Steph du Toit. (Foto: Christiaan Kotze/AFP)
Springbok-flank Pieter-Steph du Toit is ook vol vertroue dat die span sy spelpeil kan lig. "Daar is klein goedjies wat ons moet regstel, maar ek dink nie dis enigiets om oor bekommerd te wees nie."
Du Toit kan ook op slot speel en as Snyman nie beskikbaar is om teen die Britse en Ierse Leeus uit te draf nie, kan hy dalk ingespan word.
"Ek sal beslis probeer om in daardie posisie te speel as ek moet. Ek het lanklaas daar gespeel, maar die grootste verskil is in die skrumwerk en ek is bereid om hard daaraan te werk.
"Dit sal 'n eer wees om teen die Britse en Ierse Leeus te speel. Ek sal in enige posisie in die span speel as ek moet," het Du Toit gesê.